CELEX: 32017D1912
Language: sk
Date: 2017-10-09 00:00:00
Title: Rozhodnutie Rady (EÚ) 2017/1912 z 9. októbra 2017 o uzavretí Dohody medzi Európskou úniou a Islandom o ochrane zemepisných označení poľnohospodárskych výrobkov a potravín

24.10.2017   
            
            
               SK
            
            
               Úradný vestník Európskej únie
            
            
               L 274/1
            
         ROZHODNUTIE RADY (EÚ) 2017/1912
   z 9. októbra 2017
   o uzavretí Dohody medzi Európskou úniou a Islandom o ochrane zemepisných označení poľnohospodárskych výrobkov a potravín
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 6 písm. a) bodom v) a článkom 218 ods. 7,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:
   
               (1)
            
            
               V súlade s rozhodnutím Rady (EÚ) 2016/2136 (1) Komisia dňa 23. marca 2017, podpísala Dohodu medzi Európskou úniou a Islandom o ochrane zemepisných označení poľnohospodárskych výrobkov a potravín (ďalej len „dohoda“), s výhradou jej neskoršieho uzavretia.
            
         
               (2)
            
            
               Zmluvné strany súhlasia s tým, že budú vzájomne podporovať harmonický vývoj v oblasti zemepisných označení v zmysle článku 22 ods. 1 Dohody o obchodných aspektoch práv duševného vlastníctva (TRIPS) (2) a rozvíjať obchod s poľnohospodárskymi výrobkami a potravinami so zemepisným označením s pôvodom na území zmluvných strán.
            
         
               (3)
            
            
               Podľa dohody budú zemepisné označenia poľnohospodárskych výrobkov a potravín Únie na Islande chránené, hoci Island si ešte žiadne chránené označenia do registra nezapísal. V dohode sa stanovuje mechanizmus aktualizovania zoznamu zemepisných označení a zahrnutia nových zemepisných označení v neskoršej fáze prostredníctvom postupu spoločného výboru.
            
         
               (4)
            
            
               Niektoré úlohy súvisiace s vykonávaním dohody boli pridelené spoločnému výboru zriadenému článkom 10 dohody vrátane právomoci meniť niektoré technické aspekty dohody a niektoré prílohy k nej. Mal by sa stanoviť postup určovania pozície Únie v uvedenom spoločnom výbore k záležitostiam súvisiacim s touto dohodou.
            
         
               (5)
            
            
               Dohoda by sa mala schváliť,
            
         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Islandom o ochrane zemepisných označení poľnohospodárskych výrobkov a potravín.
   Text dohody je pripojený k tomuto rozhodnutiu.
   Článok 2
   Predseda Rady v mene Únie vykoná oznámenie podľa článku 11 dohody. (3)
   
   Článok 3
   Komisia zastupuje Európsku úniu v spoločnom výbore zriadenom podľa článku 10 dohody (ďalej len „spoločný výbor“).
   Zmeny dohody, ktoré boli prijaté prostredníctvom rozhodnutí spoločného výboru, schvaľuje v mene Únie Komisia. Ak sa zainteresovaným stranám nepodarí dosiahnuť dohodu v nadväznosti na námietky v súvislosti so zemepisným označením, Komisia prijme pozíciu podľa postupu stanoveného v článku 57 ods. 2 nariadenia Európskeho parlamentu a Rady (EÚ) č.1151/2012 (4).
   Článok 4
   Toto rozhodnutie nadobúda účinnosť dňom jeho prijatia.
   
      V Luxemburgu 9. októbra 2017
      
         
            Za Radu
         
         
            predseda
         
         S. KIISLER
      
   
   
      (1)  Rozhodnutie Rady (EÚ) 2016/2136 z 21. novembra 2016 o podpise Dohody medzi Európskou úniou a Islandom o ochrane zemepisných označení poľnohospodárskych výrobkov a potravín v mene Európskej únie (Ú. v. EÚ L 332, 7.12.2016, s.1).
   
      (2)  Príloha 1C k Dohode o založení Svetovej obchodnej organizácie podpísanej v Marrákeši v Maroku 15. apríla 1994.
   
      (3)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.
   
      (4)  Nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).